enditnow® Ziua Internațională a Prevenirii Violenței

Pachet de resurse

30 noiembrie 2024

Predică

Du-te și găsește-Mi oaia

de Joanna Daniel

Povestire pentru copii

Pierdut și găsit

de Tamara V. Lawrence

Seminar

Biserica informată despre traumă

de Joanna Daniel și Samantha Fessel

enditnow®

Adventiștii spun nu violenței

Pregătit de Departamentul Misiunea Femeii

Conferința Generală a Adventiștilor de Ziua a Șaptea

În numele echipei enditnow® a departamentelor Conferinței Generale

12501 Old Columbia Pike, Silver Spring, MD, 20904-6600 SUA



Departamentele Slujirea Copilului, Educație, Familie, Sănătate,

Asociația Pastorală, Misiunea Femeii, Tineret

Biserica Adventistă de Ziua a Șaptea



CONFERINȚA GENERALĂ

SEDIUL CENTRAL MONDIAL



MISIUNEA FEMEII

2 aprilie 2024

Dragi lideri de biserici:

Atât Vechiul, cât și Noul Testament se referă la poporul lui Dumnezeu ca fiind oile, la corpul credincioșilor ca fiind o turmă și la Domnul nostru ca fiind Păstorul. Mai mult ca oricând, victimele abuzurilor trebuie să știe că lui Isus îi pasă de ele. Și aici intervenim noi, spune Joanna Daniel, autoarea predicii 2024 enditnow® intitulată „Du-te și găsește-Mi oaia". Păstorul caută oameni care să meargă în căutarea celor pierduți. El caută oameni care să slujească așa cum o face El.

În seminarul intitulat „Biserica informată cu privire la traume", Joanna Daniel ne spune că o astfel de biserică este conștientă de impactul pe care îl are trauma asupra vieții membrilor săi. Biserica informată acționează cu sensibilitate, grijă și compasiune, făcând ca mediul de închinare să fie sigur pentru toată lumea. Ea descrie cinci moduri în care biserica poate ajuta persoanele traumatizate să se vindece și să găsească o comunitate. Acestea includ o echipă informată, conștientizarea barierelor existente, o ascultare eficientă, păstrarea confidențialității și un sprijin continuu.

Fie ca Dumnezeu să vă binecuvânteze pe voi, echipele voastre și fiecare biserică locală în timp ce vă pregătiți pentru enditnow® Ziua Prevenirii Violenței, din 30 noiembrie. Fie ca, prin harul și cu ajutorul lui Dumnezeu, bisericile noastre să devină locuri sigure și pline de grijă. Fie ca ele să devină oaze ale iubirii lui Isus.

Binecuvântări,

A close-up of a sign

Description automatically generated

Galina Stele, D.Min.

Director asociat

Misiunea Femeii

„Acum dar rămân acestea trei: credința, nădejdea și dragostea, dar cea mai mare dintre ele este dragostea" (1 Cor. 13:13).

12501 Old Columbia Pike, Silver Spring MD 20904-6600 SUA - Birou (301) 680 6608 - women.adventist.org

Cuprins

[Cuprins 3](#_Toc163048129)

[Despre autori 3](#_Toc163048130)

[Note de program 4](#_Toc163048131)

[Referințe din Scriptură 4](#_Toc163048132)

[O sugestie de ordine a serviciului de închinare 5](#_Toc163048133)

[Poveste pentru copii 6](#_Toc163048134)

[Predică 8](#_Toc163048135)

[Seminar 16](#_Toc163048136)

Despre autori

**Joanna Daniel,** este un consilier plin de compasiune, un vorbitor dinamic și un autor de succes. În calitate de fondatoare a *Wounds to Scars*, o organizație dedicată ajutorării supraviețuitorilor adulți ai traumelor din copilărie și sprijinirii femeilor care au suferit agresiuni, Joanna a devenit un far de speranță pentru cei care au nevoie de vindecare.

Cu un angajament profund de a avea un impact pozitiv, Joanna și echipa *Wounds to Scars* facilitează conferințe și întâlniri care oferă spații sigure pentru ca indivizii să pornească în călătoria lor spre vindecare.

Recunoscând importanța extinderii vindecării dincolo de experiențele individuale, Joanna este implicată activ în crearea și scrierea de programe de formare pentru organizații și biserici. Aceste programe sunt concepute pentru a dota aceste entități cu instrumentele și cunoștințele necesare pentru a crea spații sigure pentru ca oamenii să se vindece în mod colectiv, prin promovarea unor medii de încredere și empatie. Joanna este *Consilier calificat și Consilier înregistrat membru ACC* și locuiește în Țara Galilor, Regatul Unit.

**Samantha Fessal este** un consilier experimentat, cu treisprezece ani de experiență în domeniu. În parcursul său profesional a lucrat în diverse sectoare, inclusiv în cadrul serviciului IAPT (Improving Access to Psychological Therapies), în sectorul 3 și în practica privată. În calitate de *consilier integrativ*, Samantha utilizează o abordare holistică a terapiei, apelând la mai multe modalități terapeutice pentru a adapta tratamentul la nevoile unice ale fiecărui individ. Ea, de asemenea, locuiește în Țara Galilor, Regatul Unit.

Specializată în lucrul cu adulții care au suferit traume abuzive în copilărie, Samantha aduce empatie, înțelegere și tehnici specializate în ședințele sale. Ea este pregătită în abordarea unei serii de sindroame clinice, cum ar fi depresia și tulburările de anxietate, care provin atât din traume din trecut, cât și din circumstanțele actuale de viață.

În practica sa, dânsa creează un mediu sigur și de susținere în care clienții își pot explora experiențele, își pot procesa emoțiile și pot dezvolta strategii de adaptare pentru a promova vindecarea și creșterea. Angajamentul ei față de dezvoltarea profesională o ajută să rămână la curent cu cele mai recente cercetări și tehnici terapeutice, ceea ce îi permite să ofere clienților săi cel mai înalt standard de îngrijire.

**Tamara V. Lawrence este** căsătorită din 2010, este misionară din 2013 și a devenit mamă adoptivă în 2017. Aceste trei instituții au modelat-o în femeia încrezătoare și hotărâtă care este astăzi. De aceea, departamentul ei se numește *Marriage Ministry Motherhood*. Deși este jurnalistă calificată, Tamara a fost profesoară și directoare timp de peste zece ani în școli misionare din Guyana și România. În această perioadă, și-a descoperit pasiunea pentru viața de familie, fiind martoră la diferențele uriașe dintre părinți și copiii lor. Ea și-a folosit abilitățile de vorbitor public și scriitor pentru a se conecta cu femeile de orice clasă, vârstă sau etnie. Are o atitudine pozitivă și un zâmbet primitor, ajutând multe femei să primească încurajările sale calde și să le călăuzeacă spre succes prin intermediul devoționalului său ”Take No Thought", precum și prin revista sa online, *”Ladies L.I.F.E."*. (Living Intentionally for Eternity) și pe platformele ei de socializare.

Atât Tamara, cât și soțul ei, Richard, au fost misionari în peste șase țări de pe trei continente. În prezent, ei locuiesc în Guyana și sunt dedicați misiunii lor permanente - aceea de a-și crește cele trei fiice native adoptate.

# Note de program

Vă rugăm să adaptați pachetul de resurse în funcție de biserica din care faceți parte și de publicul dumneavoastră cultural. Pe linkul acesta veți găsi pachetul de resurse tradus și în alte limbi pe care le puteți utiliza.

Referințe din Scriptură

Pentru traducerea versetelor s-a folosit Biblia sau Sfânta Scriptură a Noului și Vechiului Testament cu trimiteri de Dumitru Cornilescu, ediție revizuită ortografic, Asociația Biblică Română CASA BIBLIEI, 2016.

Schița serviciului divin

Cântare deschidere: Imnuri creștine nr.392 - M-a aflat Păstorul nostru

Rugăciunea

Citire text zecimi și daruri

Strângerea darurilor

Rugăciune pentru daruri

Cor

Povestire pentru copii

Cor sau cântare cu sala

Predică

Cântare închidere: Imnuri creștine nr. 429 – Iubirea lui Hristos ne-a adunat

Rugăciune

Cor

# Povestire pentru copii

Pierdut și găsit

de Tamara V. Lawrence

Tamara era profesoară misionară în jungla din America de Sud și îi plăcea să exploreze peisajul bogat. Într-un weekend, ea a decis să meargă cu cortul cu studenții mai mari. Pe măsură ce se îndreptau spre adâncul junglei, toată lumea era entuziasmată.

Au mers aproape două ore prin junglă, până la o tabără permanentă construită de niște tăietori de lemne care nu lucrau acolo în acel moment. Era mai sigur pentru cei din tabără să doarmă în colibele tăietorilor de lemne, deoarece în acea parte a junglei erau jaguari, porci sălbatici, cerbi și șerpi mortali.

În dimineața de Sabat s-au bucurat de un mic dejun delicios cu granola de casă crocantă și bucățele de nucă de cocos. După ce au terminat micul dejun, s-au așezat pe bușteni pentru slujba de Sabat, petrecând apoi o zi minunată, înconjurați de frumusețea luxuriantă a naturii. Din acel loc, Tamara a observat o insulă de nisip în mijlocul râului. Cu toții au fost fascinați și au vrut să exploreze insula.

A doua zi, participanții au împrumutat canoea pădurarilor și au vâslit, pe rând, până la insulă. S-au înghesuit câte trei pasageri în canoe, împreună cu vâslașul. Nu a fost ușor să se mențină canoea în echilibru, călătoria fiind mai lungă decât părea la început.



Trecuseră peste două ore, dar vâslașul mai avea de adus ultimul grup de studenți, format, de data aceasta, din patru persoane plus vâslașul. Toată lumea s-a urcat în barcă, având grijă să nu se încline. A fost dificil să se mențină echilibrul, însă cei cinci oameni au pornit la drum.

La jumătatea traseului, canoea s-a răsturnat, iar pasagerii au fost aruncați în râu. Nefiind o înotătoare puternică, inima Tamarei a fost cuprinsă de teamă în timp ce se străduia să rămână la suprafață. Vâslașul a reușit să întoarcă canoea și s-a urcat înapoi în ea cu unul dintre pasageri. Tamara și ceilalți doi misionari nu au vrut să supraîncarce barca și au înotat înapoi spre mal.

Au decis să rămână aproape de marginea râului pentru a nu se pierde și au luat-o înapoi pe jos, spre tabără. Pentru că soarele începea să coboare rapid spre orizont, au mers repede. În timp ce mergeau, și-au folosit mâinile pentru a îndepărta tufișurile și a crea deschideri prin care să se deplaseze. Cu fiecare pas pe care îl făcea, Tamara spera să nu dea de vreun șarpe.

Dintr-o dată, micul grup al Tamarei s-a blocat. Nu mai puteau înainta. Un zid de tufișuri foarte înalte și spinoase părea să se alinieze strâns în fața lor. Tamara s-a întors căutând drumul pe care tocmai veniseră. Nu se vedea nicio deschizătură în tufișuri pentru a trece de ele. Niciun semn de unde veniseră nu era vizibil în amurg. Apoi și-au dat seama că nu mai erau aproape de râu. Se pierduseră! Nu puteau să avanseze sau să se întoarcă. Era aproape întuneric, iar animalele sălbatice urmau să iasă în curând. Nu aveau cuțite, macete sau arme. Tamara începuse să fie foarte speriată.

„Trebuie să ne rugăm!", a spus ea.

Și-au plecat capetele și L-au rugat pe Isus să-i ajute să găsească drumul cel bun spre restul taberei. Câteva clipe mai târziu au auzit strigăte. Studenții îi strigau. „Suntem aici! Suntem aici!", a strigat Tamara. Cei trei misionari pierduți au fost găsiți. Studenții au spus că au strigat mai bine de o oră, dar grupul Tamarei nu a auzit nimic… până la momentul când s-au oprit și s-au rugat!

Băieți și fete, Dumnezeu L-a trimis deja pe Isus să vă salveze. Amintiți-vă că, atunci când sunteți pierduți în această lume, trebuie să vă opriți și să vă rugați și apoi să ascultați vocea Lui. El vă iubește și va veni întotdeauna atunci când Îl chemați să vă salveze.

-Sfârșit-

# Predică

**Du-te și găsește-mi oaia**

scrisă de Joanna Daniel

„Fiindcă Fiul Omului a venit să mântuiască ce era pierdut" (Matei 18:11).

Parabola oii pierdute este consemnată în Matei 18:10-14 și Luca 15:1-7. Ambii scriitori ne oferă o descriere vie a acțiunii pe care a întreprins-o păstorul atunci când oaia s-a pierdut; și ambii scriitori descriu bucuria păstorului și sărbătoarea care a urmat și care a însoțit întoarcerea oii pierdute.

În Evanghelia după Luca, Isus ne oferă o imagine minunată a inimii pline de bucurie a lui Dumnezeu și a chemării Sale pentru a sărbători întoarcerea oii pierdute.

*Dar El le-a spus pilda aceasta: „Care dintre voi, dacă are o sută de oi și pierde pe una din ele, nu lasă pe celelalte nouăzeci și nouă pe izlaz și se duce după cea pierdută, până când o găsește? După ce a găsit-o, o pune cu bucurie pe umeri și, când se întoarce acasă, cheamă pe prietenii și vecinii săi și le zice: ‘Bucurați-vă împreună cu mine, căci mi-am găsit oaia care era pierdută.’”(Luca 15:3-6).*

În Evanghelia după Matei, Isus face o afirmație importantă: dorința lui Dumnezeu este ca oile Sale să nu se piardă:

*„Tot așa, nu este voia Tatălui vostru din ceruri să piară unul măcar din acești micuți." (Matei 18:14).*

De ce s-a pierdut oaia? A fost lăsată în urmă sau s-a rătăcit? Le-a pierdut din vedere pe celelalte sau nu a putut continua să le urmărească? Încercați să vă imaginați singurătatea oii, departe de comunitatea celorlalte nouăzeci și nouă de oi.

Cercetările arată că mulți oameni nu mai frecventează biserica din cauza unor factori relaționali. Printre motive se numără ipocrizia percepută, diferite tipuri de conflicte, relațiile rupte și lipsa de prieteni sau de sprijin.[[1]](#footnote-1) Cu toate acestea, deși unii membri continuă să vină la biserică, ei se simt neglijați, singuri, lăsați în urmă cu tragediile lor personale și uitați de oameni și de Dumnezeu.

Domnul arată motivele pentru care oile au fost împrăștiate. În reproșurile pe care le adresează liderilor iresponsabili ai lui Israel, El spune:

*„Voi mâncați grăsimea, vă îmbrăcați cu lâna, tăiați ce e gras, dar nu pașteți oile. Nu întăriți pe cele slabe, nu vindecați pe cea bolnavă, nu legați pe cea rănită, n-aduceți înapoi pe cea rătăcită, nu căutați pe cea pierdută, ci le stăpâniți cu asuprire și cu asprime." (Ezechiel 34:3- 4).*

Mai mult ca oricând, victimele agresiunilor au nevoie să știe că lui Isus îi pasă de ele. Și aici intervenim noi. Păstorul caută oameni care să ne ajute să mergem în căutarea celor pierduți. El caută, oameni care să îi întărească pe cei slabi, să îi lege pe cei zdrobiți și să îi ajute pe cei răniți.

În cartea „*How People Grow",* doctorii Henry Cloud și John Townsend[[2]](#footnote-2) vorbesc despre importanța comunității în creșterea unei persoane. Planul lui Dumnezeu pentru creșterea noastră include și alți oameni. Tu și cu mine suntem de folos pentru a ajuta la găsirea acelei oi care s-a despărțit de celelalte. Tu și cu mine suntem de folos pentru a ajuta acea oaie să se vindece și să se simtă parte a comunității bisericii.

Cu toate acestea, uneori, în cazurile de agresiune, tăcerea noastră se manifestă prin indiferență și lipsă de grijă, lăsând oamenii fără siguranța unei familii bisericești.

Alții care se luptă într-o relație abuzivă își dau seama, din atitudinea celorlalți, că este mai bine să nu dezvăluie agresiunea și agresorul. De asemenea, distragerea atenției și validitatea motivului pentru care oaia s-a pierdut distrage adesea atenția de la problema abuzului în sine. Atunci când păstrăm tăcerea sau suntem indiferenți, abuzatorii pot continua să facă rău familiilor sau persoanelor și să-și continue activitățile chiar și după ce au fost dezvăluite. Într-un astfel de context, victima se simte dezamăgită și lipsită de prezența lui Dumnezeu.

Biserica este locul în care oamenii vin pentru a se simți în siguranță. Biserica este un refugiu împotriva tuturor furtunilor și problemelor pe care le experimentăm în timpul săptămânii. Venim la biserică pentru a învăța despre Bunul Păstor și pentru a simți confortul și căldura grijii Sale protectoare, pentru a simți sprijin și grijă unii față de ceilalți.

*„Iubiți-vă unii pe alții cu o dragoste frățească. În cinste, fiecare să dea întâietate altuia; ... Bucurați-vă cu cei ce se bucură; plângeți cu cei ce plâng" (Romani 12:10.15).*

Atunci când se produce o rană într-un loc în care ar trebui să fie arătată grija iubitoare, este derutant pentru victimă, trimițând-o astfel în colaps, pentru că dragostea nu ar trebui să doară.

De multe ori, oamenii nu știu ce să facă atunci când se dezvăluie un abuz și mulți greșesc prin precauție. Din nefericire, acest lucru duce, de obicei, la ostracizarea victimei. Femeile știu prea bine cum se simte acest tip de izolare.

**JANE**

Jane era căsătorită cu un misionar popular și avea o familie frumoasă, care arăta bine la exterior. Cu toate acestea, Jane a suferit agresiuni fizice și financiare timp de mulți ani. După ani de rugăciune, timp în care a primit sfaturi de la mulți prezbiteri și pastori, îndurând totul într-o agitație continuă și fără să ia atitudine, Jane a decis că era timpul să părăsească relația.

Jane era diriginta Școlii de Sabat când a decis să-și părăsească soțul abuziv pentru a putea fi în siguranță, ea și copiii ei. După ce Jane a părăsit căsnicia, biserica a considerat că nu mai era capabilă să conducă, ea fiind nevoită să renunțe la această slujire. Din cauza bârfelor și a faptului că a renunțat la îndatoririle sale, a fost evitată de grupurile de femei și a pierdut respectul colegilor săi. Lui Jane i s-au spus lucruri de genul: „Dacă ai fi postit și te-ai fi rugat mai mult, căsnicia ta ar fi supraviețuit".

Ea s-a simțit respinsă și a renunțat să mai meargă. Uneori, Jane simțea că până și Dumnezeu o părăsise. Nimeni nu s-a mai interesat de ea, nimeni nu a văzut nevoia ei de protecție și dragoste pentru ca ea să poată supraviețui. Într-un final, Jane a plecat din acea comunitate.

Acestea sunt experiențele unor victime ale abuzurilor domestice din toate culturile. Pentru multe dintre acestea, conversațiile șoptite și distanța glacială a unor persoane odată „iubitoare" sunt neplăcute pentru că aceste persoane cred că dacă victimele s-ar ruga mai mult, abuzul ar înceta.

Rugăciunea victimei nu este o garanție că agresorul va înceta abuzul de orice fel. Știm că o parte fundamentală a guvernării lui Dumnezeu include libertatea de alegere. Oprirea agresiunii depinde de capacitatea agresorului de a auzi și de a răspunde lui Dumnezeu.

Jane s-a străduit să găsească o biserică în care să se simtă în siguranță. Jane a devenit oaia pierdută, la fel și copiii ei, care se aflau în etape cruciale ale călătoriei lor creștine. Confuzia și pierderea comunității lor și, în unele cazuri, a prietenilor, au avut un mare impact asupra capacității lor de a se încrede în Dumnezeu.

Adesea, copiii nu sunt niciodată căutați într-un mod direct. Experiențele lor sunt ignorate, biserica străduindu-se pe alte căi să găsească și să aducă înapoi oile pierdute.

Cu toate acestea, avem numeroase exemple din viața și lucrarea lui Isus care ne învață cum să mergem în căutarea oii pierdute, acea oaie care nu mai face parte dintre cele nouăzeci și nouă. Prima predică din slujba lui Isus în sinagoga din Nazaret (Luca 4:18) citează profeția mesianică din Isaia 61:1. Să citim împreună primele trei versete, urmărind cu atenție acțiunile pe care le-ar fi făcut Mesia atunci când va fi găsit oaia pierdută:

*1 „Duhul Domnului Dumnezeu este peste Mine, căci Domnul M-a uns să duc vești bune celor nenorociți: El M-a trimis să vindec pe cei cu inima zdrobită, să vestesc robilor de război slobozenia și prinșilor de război, izbăvirea;*

*2 să vestesc un an de îndurare al Domnului și o zi de răzbunare a Dumnezeului nostru; să mângâi pe toți cei întristați;*

*3 să dau celor întristați din Sion, să le dau o cunună împărătească, în loc de cenușă, un untdelemn de bucurie, în locul plânsului, o haină de laudă, în locul unui duh mâhnit, ca să fie numiți terebinți ai neprihănirii, un sad al Domnului, ca să slujească spre slava Lui.” (Isaia 61:1-3).*

Felul în care Domnul răspunde celor pierduți și răniți este menționat și în Psalmul 147,3: „Tămăduiește pe cei cu inima zdrobită și le leagă rănile.”

Este clar că vindecarea inimilor zdrobite și oferirea de mângâiere celor răniți este crucială în lucrarea Domnului nostru Isus. Atunci când continuăm lucrarea lui Isus, suntem chemați **să găsim**, **să hrănim**, **să mângâiem** și **să ajutăm** la vindecarea oilor Sale. **Răspunsul bisericii la agresiune ca fiind un comportament inacceptabil poate contribui mult la arătarea bunăvoinței lui Dumnezeu** **față de cei răniți și pentru a-i ajuta pe cei care suferă de abuz să se vindece.**

Potrivit unei cercetări efectuate de *Barna Group*, cinci factori schimbă relația femeilor cu biserica.[[3]](#footnote-3) Unul dintre factorii care ar putea contribui la dezangajarea femeilor din comunități este faptul că acestea declară că **nu găsesc acolo sprijin emoțional sau găsesc foarte puțin**. În articol se mai spune:

„Această deconectare relațională poate oferi o cheie pentru înțelegerea modului în care femeile sunt capabile să se dezangajeze din biserici. Fără legături relaționale puternice în cadrul unei comunități bisericești, absența femeilor din biserică poate trece, în mare parte, neobservată. Acest lucru ridică întrebarea: Dar unde găsesc femeile un astfel de sprijin? Și se indică spre acele biserici care caută să implice femeile în comunitatea lor."

Estimările publicate de Organizația Mondială a Sănătății (OMS) indică faptul că, la nivel mondial, aproximativ 1 din 3 femei din întreaga lume a fost supusă violenței fizice de către un partener intim.[[4]](#footnote-4) Acest lucru ne arată că biserica are posibilitatea de a oferi un sprijin care să răspundă nevoilor la peste 30% dintre femeile din comunitățile sale.

Potrivit aceluiași raport al OMS, cu privire la „Violența împotriva femeilor", violența partenerului intim, fie că este fizică sau psihologică, provoacă probleme de sănătate fizică, mentală, sexuală și reproductivă pe termen scurt și lung. Acestea afectează, de asemenea, sănătatea și bunăstarea copiilor.

* Violența poate avea consecințe fatale, cum ar fi omuciderea și sinuciderea.
* De asemenea, violența în timpul sarcinii din partea partenerului intim crește probabilitatea de avort spontan, de naștere a unui copil mort, de naștere prematură și de copii cu greutate mică la naștere.
* Aceste forme de violență pot duce la depresie, stres post-traumatic și alte tulburări de anxietate.
* Potrivit unui studiu realizat în 2013 de OMS, femeile care sunt victime ale violenței din partea partenerului intim sunt de două ori mai predispuse la depresie și la probleme cu alcoolul.
* Există, de asemenea, o serie de efecte asupra sănătății, cum ar fi dureri de cap, dureri de spate, dureri pelviene cronice, tulburări gastrointestinale, mobilitate limitată și o sănătate generală precară.
* Agresivitatea în copilărie poate duce la creșterea fumatului, la abuzul de substanțe și la comportamente sexuale riscante.

**Ce putem face noi, ca biserică?**

**Ca biserică, putem răspunde cu dragoste la impactul colosal al agresiunii, punând capăt pierderilor tragice de vieți omenești și eliminând impactul fizic, social, mental și economic al abuzului. *Ne putem uni pentru a iubi* și a înconjura oamenii atunci când aceștia își dezvăluie durerea și rănile, așezându-i în căldura și confortul unui grup care îi va ajuta să se vindece. Aceștia sunt oameni care au nevoie de Trupul lui Hristos, oameni care au nevoie să experimenteze iubirea vindecătoare a lui Dumnezeu prin fiecare dintre noi.**

Păstorul a lăsat celelalte nouăzeci și nouă de oi pentru a căuta oaia pierdută în lung și-n lat. Isus subliniază că, atunci când păstorul găsește oaia pierdută, se bucură pentru ea. Dar mai întâi își pune oaia pe umăr și o duce acasă. Aceasta este o imagine puternică a Păstorului iubitor și atent, care va face tot ce este necesar pentru a-și găsi oaia și a o duce acasă, deoarece îi pasă de fiecare dintre ele.

**Arătăm că ne pasă atunci când:**

* Ascultăm fără să judecăm.
* Alegem să nu izolăm victima după dezvăluirea unui abuz.
* Oferim căldură, confort și sprijin autentic, promovând astfel vindecarea.
* Vorbim despre pericolele abuzului.
* Îi tragem la răspundere pe făptași.
* Lucrăm pentru a face din biserica noastră o comunitate sigură.

Desmond Tutu, episcop și teolog sud-african, a spus: *„Dacă ești neutru în situații de nedreptate, ai ales partea asupritorului."*

Abuzul nu este un subiect asupra căruia biserica își poate permite să rămână tăcută. Femei și copii mor zilnic în jurul nostru. Este responsabilitatea noastră să înțelegem acest tip de violență și să pregătim biserica pentru a fi un loc de refugiu și de vindecare pentru victime.

Am prezentat statistici cu privire la impactul abuzului asupra femeilor, însă abuzul trece dincolo de cultură și de gen. Și bărbații sunt victime. Abuzul domestic împotriva bărbaților și violența sexuală împotriva băieților reprezintă, de asemenea, o problemă.

Victimele de ambele sexe care dezvăluie abuzurile pe care le-au suferit oferă comunității de credință oportunitatea de a acorda sprijin plin de compasiune și iubire celor care suferă.

În calitate de biserică, haideți să oferim îngrijire și siguranță oilor, mergând după cele pierdute și aducându-le înapoi în siguranța comunității. Mulți se întreabă adesea: „Dar cum să facem acest lucru?”

Păstorul din parabolă este un exemplu minunat. El a făcut un pas simplu. A plecat în căutarea oii pierdute. Uneori, a merge în căutarea supraviețuitorilor înseamnă:

* Să stăm cu ei și să le ascultăm istorisirile.
* Să le permitem să-și spună povestea așa cum au trăit-o.
* Să-i ascultăm fără să-i judecăm.
* Să le ascultăm povestea așa cum este **și nu așa cum am vrea noi să fie**.
* Să-I aducem la evenimentele bisericii.
* Să stăm lângă ei la biserică pentru a ne arăta sprijinul.
* Să-i includem în cercul nostru de prieteni sau într-un grup mai mic (dacă ei doresc).
* „Să fim acolo" pentru ei și cu ei.

Victimele doresc să fie văzute, nu izolate. Ele doresc ca poveștile lor de viață să fie auzite și luate în serios, nu ignorate. Ele doresc să știe că bisericii îi pasă de ele, nu doar de ceilalți nouăzeci și nouă. Ele doresc programe care să acționeze pentru siguranța și protecția lor.

Adesea, auzim povești despre oameni care se simt pierduți și singuri în mijlocul comunității. Aceștia învață să își mascheze durerea, deoarece experiența i-a învățat că durerea nu este acceptată.

**JACK**

Jack pare a fi una dintre cele nouăzeci și nouă de oi din turmă, dar trăiește la marginea bisericii, adică participă, dar nu mai este complet implicat. Se pare că nu reușește să se debaraseze de furia din inima sa. A auzit nenumărate predici despre iertare și a încercat de nenumărate ori să ierte, dar, la fel ca furia, durerea abuzului persistă și uneori amenință să-l copleșească.

Lui Jack i s-a spus de multe ori că inima lui neiertătoare este problema. Dar adevărata problemă este că Jack a fost molestat când era mic de către un lider. La vremea respectivă, familiile s-au întâlnit și rezolvarea problemei a fost iertarea.

Cu toate acestea, nimeni nu a luat în calcul costul abuzului asupra lui Jack, iar acesta a trăit în rușine și cu o stimă de sine scăzută de când se știe. El este „prezent", dar simte, ca și Jane, la fel de mult nevoie după Bunul Păstor. El are nevoie să întâlnească inima Păstorului prin interacțiunea și considerația grijulie a oamenilor din biserica sa.

Pentru majoritatea supraviețuitorilor, iertarea și vindecarea sunt două aspecte distincte. Pentru Jack, iertarea a însemnat că liderul și-a păstrat funcția, iar Jack a pierdut prieteni. Dar acest lucru nu ar trebui să fie așa. Iertarea nu ar trebui să excludă consecințele, mai ales în astfel de situații. Iar prietenii nu ar trebui să părăsească oaia rănită. Deși Jack frecventează acum o altă biserică, povestea l-a urmărit. El este pierdut și singur într-o mare de fețe în fiecare săptămână.

Dragostea necesită responsabilitate. Prea adesea, victimele sunt lăsate cu povara iertării și a vindecării fără sprijin și fără ca agresorii să fie trași la răspundere sau să recunoască fapta greșită.

**PAȘII URMĂTORI**

Dacă vrem să-i găsim pe cei pierduți, trebuie să știm ce să facem cu ei când se întorc. Abuzul este o problemă în creștere în lume de mult timp și ar fi neglijent din partea noastră să fim indiferenți, sperând că nu se întâmplă printre noi.

**Ascultarea autentică este un instrument cheie care poate fi folosit pentru a oferi sprijin.** Adesea, victimele au nevoie de cineva care să fie suficient de atent pentru a le asculta, fără a le judeca. Au nevoie de cineva care să fie empatic și răbdător.

Atunci când ne confruntăm cu realitatea problemei, putem să facem următoarele lucruri:

* Să facem planuri pentru a-i găsi pe cei pierduți.
* Să cultivăm un mediu cu toleranță zero față de abuzuri.
* Să spunem „nu" violenței și să lucrăm împreună pentru a pune capăt acesteia **acum**.
* Să sprijinim victimele abuzurilor, fiind conștienți că acestea se pot întâmpla și în comunitățile noastre.
* Să ajutăm persoanele să se vindece.

**APEL**

Domnul îi spune lui Ezechiel:

*„Astfel, ele s-au risipit, pentru că n-aveau pastor; au ajuns prada tuturor fiarelor câmpului și s-au risipit. Turma Mea rătăcește pe toți munții și pe toate dealurile înalte; oile Mele sunt risipite pe toată fața țării și nimeni nu se îngrijește de ele, nici nu le caută" (Ezechiel 34:5-6).*

Isus ne cheamă astăzi să mergem să-I găsim oile. Care va fi răspunsul nostru? Suntem dispuși să facem parte din marea campanie de căutare a oilor Sale pierdute și de îngrijire a oilor rănite? Vom răspunde fiecare: **„Da, Doamne, voi merge?”.** Domnul să ne binecuvânteze pe toți cu dragoste, putere și entuziasm și pentru această lucrare.

Amin!

Seminar

**Diapozitiv 1:**

Biserica informată despre traumă

*de Joanna Daniel și Samantha Fessal*

**INTRODUCERE**

Pe parcursul călătoriei noastre în viață, cu toții vom experimenta un fel de traumă. Aceasta ne poate afecta bunăstarea. Uneori, trauma se simte ca fiind copleșitoare din punct de vedere emoțional. Alteori, trauma este dureroasă din punct de vedere fizic. Uneori trauma este debilitantă din punct de vedere mental. Iar trauma poate interfera cu plenitudinea spirituală. Victimele traumei se simt singure și neajutorate. Ce spune Dumnezeu despre acest lucru?

**Diapozitiv 2:**

Isaia 43:2

„Dacă vei trece prin ape, Eu voi fi cu tine și râurile nu te vor îneca; dacă vei trece prin foc, nu te va arde și flacăra nu te va aprinde."

Este reconfortant faptul să știm că Dumnezeu este cu noi în orice situație. Dar Dumnezeu are nevoie, de asemenea, ca biserica Sa să fie brațele și picioarele Sale, într-un mod practic. Astăzi vom descoperi modalități prin care putem ajuta procesul de vindecare al fraților și surorilor noastre traumatizați de abuzuri.

**Diapozitiv 3:**

Ce este trauma?

Trauma rezultă în urma unui eveniment, a unei serii de evenimente sau a unui set de circumstanțe care sunt resimțite de un individ ca fiind dăunătoare sau amenințătoare pentru viață. Deși sunt unice pentru fiecare individ în parte, în general, experiențele traumatice pot provoca efecte adverse de durată, limitând capacitatea de a funcționa cu succes sau de a atinge bunăstarea mentală, fizică, socială, emoțională sau spirituală. *(Sursa: https://www.gov.uk/)*

Trauma aduce durere emoțională. Poemul scris de Christine Rigden oferă câteva exemple excelente despre cum să ai grijă de cineva care suferă emoțional.

**Diapozitiv 4:**

Atingerea

Îți simt durerea.

Și tânjesc să o ating

și să o fac să se topească.

Da, știu că nu pot vedea cu adevărat

amploarea

și adâncimea

din această vale întunecată în care te afli.

Nu pot să știu cu adevărat

cât de ascuțită este durerea

în sufletul tău -

**Diapozitiv 5:**

pentru că tu ești pe această cale ,

nu eu.

Dar am cunoscut și alte văi,

și inima mea

încă mai poartă cicatrici de cuțit.

Dar chiar și așa,

Aș merge pe drumul tău

Ca să-ți iau durerea

dacă aș putea.

Dar nu pot.

**Diapozitiv 6:**

Și totuși, poate

într-un fel sau altul

Pot fi o mână pe care să o ții

în întuneric.

Într-un fel, încercând să atenuez

acuitatea durerii.

Dar dacă nu...

ar ajuta un pic

doar ca să știi că îmi pasă. (Scrisă de Christine Rigden © 1989, [https://www.rigdenage.co.uk/poems/reaching-out/; traducere](https://www.rigdenage.co.uk/poems/reaching-out/;%20traducere) liberă)

Să ne uităm la binecunoscuta poveste a femeii samaritene de la fântână. Nu știm dacă femeia samariteană era o victimă a abuzurilor domestice, așa cum au susținut unii. Dar știm că viața ei era destul de complicată. Și este destul de evident că ea încerca să evite să se întâlnească cu alte femei atunci când a venit la fântână la vremea prânzului.

**Diapozitiv 7:**

Ioan 4:1-29

Ce părere aveți:

* De ce i-a cerut Isus să-I dea de băut?
* De ce a condus El conversația spre situația ei familială?
* Ce a făcut-o să fie un martor atât de puternic?

Am discutat despre ce este o traumă. Am citit o poezie în care am observat câteva modalități de a ajunge la cineva care suferă o durere emoțională. Ne-am uitat la exemplul lui Isus de a se ocupa de o persoană rănită. Dar cum poate o biserică să ajungă la persoanele traumatizate? Ce trebuie să știe biserica? Cu alte cuvinte, cum acționează (și cum reacționează) biserica informată cu privire la traume față de persoanele care suferă dureri emoționale? Astăzi vom afla cinci chei pentru a sluji eficient victimelor traumatizate de agresiuni.

**BISERICA INFORMATĂ CU PRIVIRE LA TRAUME**

**Diapozitiv 8**

Biserica informată despre traumă:

* Este conștientă de impactul pe care trauma îl are asupra vieții membrilor.
* Este sensibilă și plină de compasiune, făcând ca mediul să fie sigur pentru ca TOATĂ lumea să se poată închina.

În biserica informată cu privire la traumă, oamenii înțeleg cum acestea pot avea efecte negative asupra oamenilor și ei vor fi sensibili și empatici față de persoanele care se vindecă de impactul traumei. Aceasta este o biserică care se întreabă: „Ce s-a întâmplat?",mai degrabă, decât să se concentreze pe comportament. Acum să ne uităm la modalitățile prin care o biserică poate răspunde la nevoile persoanelor traumatizate. Vom numi modalitățile de a răspunde pozitiv, ***„Cele cinci chei pentru slujirea de recuperare"***.

**Diapozitiv 9**

**Cinci chei pentru lucrarea de recuperare**

Biserica informată despre traumă:

1. Va construi o echipă de conducere.
2. Va înțelege barierele pe care le pot întâmpina victimele.
3. Va asculta eficient.
4. Va păstra confidențialitatea.
5. Va oferi siguranță și sprijin.

Acum să analizăm fiecare cheie în parte.

**Diapozitiv 10:** **Cinci chei pentru lucrarea de recuperare**

**1. Construiește o echipă de conducere informată cu privire la traumă.**

Biserica informată despre traumă își propune să aibă o echipă de conducere informată despre acestea. Liderii sunt instruiți pentru a înțelege ciclul abuzului și pentru a identifica abuzul în viețile persoanelor care își împărtășesc poveștile de viață. Liderii înțeleg, de asemenea, că experiențele adverse din copilărie (EAC), pot avea un impact pe termen lung. Experiențele adverse din copilărie lasă cicatrici asupra oamenilor, atât în interior, cât și în exterior.

**Diapozitiv 11**

**Liderii bisericilor informați despre traumă:**

* Înțeleg impactul de durată al traumei cum ar fi: consecințele comportamentale, mentale și fizice.
* Recunosc faptul că traumele afectează și viața spirituală.
* Știu că EAC (experiențele adverse din copilărie) au impact asupra familiilor timp de mai multe generații.
* Identifică efectele EAC, inclusiv depresia, anxietatea, atacurile de panică, problemele de somn, stresul, schimbările de comportament și stima de sine scăzută.

Biserica devine conștientă de toate aceste lucruri și programează cursuri de formare în mod regulat și continue în acest domeniu pentru a menține conducerea și membrii bisericii la curent cu cercetările actuale și cu modul cel mai bun de a sprijini persoanele care au suferit traume.

**Diapozitiv 12**

Liderii bisericilor informați despre traumă:

* Dau tonul pentru ca ceilalți să îi urmeze.
* Au răbdare atunci când comportamentul pare indezirabil.
* Pun întrebări, cum ar fi: „De ce anume aveți nevoie?"
* Răspund în mod corespunzător la acuzațiile de abuz.

Liderii sunt informați și se așteaptă ca persoanele abuzate să nu se încadreze în normele grupului. Aceștia dau tonul în răbdare pentru ca ceilalți să îi urmeze. Deoarece pot identifica persoanele traumatizate, știu că trebuie să pună întrebări, cum ar fi: „De ce anume ai nevoie?". **Atunci când liderii răspund în mod corespunzător la acuzațiile de abuz, oamenii se simt suficient de în siguranță pentru a dezvălui abuzul, în loc să rămână tăcuți în legătură cu acesta**.

**Diapozitiv 13:**

**2. Înțelege obstacolele pe care le pot întâmpina victimele.**

Biserica ce ține cont de traumă înțelege barierele cu care se confruntă oamenii atunci când accesează serviciile. Atunci când biserica înțelege aceste probleme, ea poate ajuta la umplerea unor goluri pentru persoanele care nu au acces la ceea ce au nevoie.

**Diapozitiv 14:**

**Bariere în calea accesului la servicii:**

* Limbă
* Cultură
* Finanțe
* Teama de judecată
* Listele de așteptare
* Lipsa de acces la fonduri și servicii publice

Atunci când barierele sunt înțelese, biserica îi poate îndruma pe oameni către servicii care îi pot ajuta în situația lor. Nu este la fel de utilă trimiterea acestora la servicii generalizate, într-o abordare de tip „o mărime unică pentru toți".

**Diapozitiv 15**

**Biserica informată cu privire la traumă:**

* Se va familiariza cu resursele locale destinate să ajute persoanele traumatizate.
* Va facilita obținerea de ajutor profesional și resurse pentru ei.

**Activitate de grup**

**Diapozitiv 16**

**Întrebare pentru discuție**

Ce poate face biserica ta pentru a ajuta oamenii atunci când se confruntă cu aceste bariere în calea accesului la servicii?

* Limbă
* Cultură
* Finanțe
* Teama de judecată
* Listele de așteptare
* Lipsa de acces la fonduri și servicii publice

**Diapozitiv 17**

**3. Ascultați eficient**

Biserica informată despre traumă știe că elementul cheie pentru a permite persoanelor rănite să informeze membrii este ascultarea activă și eficientă. Aceștia vor auzi povestirile oamenilor așa cum sunt spuse, nu așa cum ar vrea ei să fie aceste istorisiri. Acest lucru nu este ușor! Care sunt unele bariere cu care se confruntă membrii atunci când ascultă?

**Diapozitiv 18**

**Bariere în calea ascultării eficiente:**

* Opinii societale despre abuz
* Valori ale ascultătorului
* Opiniile personale ale ascultătorului
* Opinia ascultătorului despre agresor
* Prelegerea sau oferirea de sfaturi
* Negarea sentimentelor unei alte persoane

Atunci când suntem conștienți de propriile bariere, trebuie să ne asigurăm că opiniile și acțiunile noastre nu dăunează oamenilor.

**Diapozitiv 19**

**Ascultarea eficientă înseamnă:**

* Acordarea de timp pentru a asculta.
* Ascultarea cu empatie.
* Ascultarea fără a judeca.

Ascultarea fără prejudecăți sau conștientizarea prejudecăților noastre este crucială pentru a asculta eficient în orice situație, dar acest lucru este valabil, mai ales, pentru a asculta persoanele care suferă de durere emoțională.

**Diapozitiv 20**

Iacov 1,19: „Știți bine lucrul acesta, preaiubiții mei frații! Orice om să fie grabnic la ascultare, încet la vorbire, zăbavnic la mânie.”

Iacov a rezumat foarte bine ascultarea eficientă:

* „Grabnic la ascultare” înseamnă să identificăm o persoană traumatizată și să-i acordăm timp pentru a o asculta cu empatie și compasiune. Înseamnă menținerea confidențialității.
* „Încet la vorbire" înseamnă să lăsăm deoparte valorile și punctele de vedere personale (și societale) care pot interfera cu capacitatea de a ne concentra asupra victimei. Înseamnă să ascultăm pentru a descoperi rănile, nevoile, temerile, așteptările persoanei.
* „Zăbavnic la mânie" înseamnă să ascultăm fără prejudecăți, să ne abținem de la judecată și de la indiferență. Înseamnă să ascultăm cum sunt lucrurile, nu cum am vrea să fie. Înseamnă răbdarea de a oferi victimei posibilitatea de a dezvălui abuzul fără teamă de represalii din partea noastră, a bisericii sau a agresorului.

**Diapozitiv 21**

Proverbe 25:11: „Un cuvânt spus la vremea potrivită este ca niște mere de aur într-un coșuleț de argint."

Acest text arată valoarea cuvintelor spuse în mod corespunzător. Trebuie să înțelegem când este potrivit să spunem ceva și când este mai bine să tăcem și să ascultăm, acordând întreaga noastră atenție unei persoane care își spune povestea.

**Diapozitivul 22:**

**Cinci chei pentru slujirea de recuperare**

**4. Păstrarea confidențialității**

**Diapozitiv 23**

**Păstrarea confidențialității înseamnă:**

* Să ascultăm cu atenție.
* Să ascultăm fără prejudecăți.
* Să ascultăm fără ca propria poveste să ne copleșească.
* Să ascultăm cu dorința de a ajuta.
* Să ascultăm fără să bârfim și fără să trădăm încrederea persoanei.

Cei care ascultă trebuie să aibă capacitatea de a asculta. A avea capacitatea de a asculta înseamnă a asculta cu confidențialitate. Înseamnă să asculți fără prejudecăți. Înseamnă să asculți fără ca propria poveste să te copleșească. Aceasta înseamnă să fii capabil să auzi povestea lor fără interferența și distragerea atenției de la propria poveste. Înseamnă să fii cu adevărat interesat, cu dorința de a ajuta. Și înseamnă să nu bârfești și să nu trădezi încrederea persoanei care ți-a împărtășit povestea.

Cei care ascultă, ar trebui să înțeleagă că persoanele traumatizate **pot să nu împărtășească sau să nu divulge informații**, deoarece au sentimentul că membrii nu au capacitatea de a asculta sau de a păstra confidențialitatea. De asemenea, este posibil ca oamenii să nu divulge pentru că simt că riscul de dezamăgire este prea mare.

**Activitate de grup**

**Diapozitiv 24**

**Întrebare pentru discuție**

În ce fel putem contribui la crearea unor spații sigure în biserica noastră pentru persoanele care au suferit abuzuri?

Sugestie: Într-un spațiu sigur există **empatie și vulnerabilitate**. **Faptul de a avea ascultători instruiți** ar putea, de asemenea, să îi facă pe oameni să se simtă suficient de siguri pentru a împărtăși. **Confidențialitatea** este o componentă cheie pentru crearea unui spațiu sigur.

**Diapozitivul 25**

**Cinci chei pentru slujirea de recuperare**

1. **Oferiți siguranță și sprijin.**

Biserica care ține cont de traumă va avea ca scop crearea unui mediu sigur în cadrul comunității sale, astfel încât oamenii să se simtă în siguranță pentru a vorbi liber și a primi ajutorul necesar. Acest lucru se poate realiza prin următoarele acțiuni:

**Diapozitiv 26**

**Biserica informată despre traumă:**

* Va face planuri pentru bunăstarea generală a tuturor membrilor.
* Va oferi modalități prin care oamenii să găsească sprijin emoțional.
* Va crea oportunități pentru a construi relații.

**Diapozitiv 27**

În biserica informată cu privire la traumă**, siguranța** va fi atunci când:

* Oamenii se simt confortabil să ceară ceea ce au nevoie.
* Ascultătorii știu cum să găsească ajutor atunci când este nevoie de el.
* Oamenii au încredere că istorisirile lor vor fi ascultate.
* Ascultătorii păstrează confidențialitatea a tot ceea ce este necesar.

**Diapozitiv 28**

Biserica informată cu privire la traumă va promova **dezvoltarea încrederii**, astfel încât:

* Să existe transparență.
* Liderii să fie corecți și demni de încredere.
* Așteptările să fie clare.
* Exprimarea sentimentelor să fie posibilă.
* Oamenii să asculte.

**Diapozitiv 29**

Biserica informată cu privire la traumă va **crea** **grupuri suport**:

* Pentru supraviețuitorii abuzului
* Pentru recuperare post-divorț
* Pentru sprijin în caz de deces

**Activitate de grup**

**Diapozitiv 30**

**Întrebare pentru discuție**

Dacă ar fi să alegeți unul dintre aceste grupuri de sprijin pentru a funcționa ca o slujbă comunitară a bisericii pentru persoanele traumatizate, care ar fi acela? De ce? Ce alte grupuri suport ar putea fi utile?

* Grupuri pentru supraviețuitorii abuzului
* Grupuri pentru recuperare post-divorț
* Grupuri pentru sprijin în caz de deces
* ……………………………….
* ………………………………..
* ……………………………….

**Activitate de grup**

**Diapozitiv 31**

**Ascultarea eficientă**

Ascultarea eficientă este crucială într-o călătorie de vindecare. Unele roluri pe care le îndeplinește un ascultător o pot îngreuna. Acest exercițiu ajută la identificarea comportamentelor greșite în timpul ascultării.

**Exercițiu colectiv.**

**Instrucțiuni:**

Prezentatorul seminarului pregătește din timp șapte foi de hârtie cu unul dintre răspunsurile rolului de ascultător enumerate mai jos. Prezentatorul cheamă șapte participanți să vină în față și le dă fiecăruia câte o bucată de hârtie cu un răspuns. Prezentatorul anunță rolurile posibile enumerate pe diapozitiv. Pe rând, fiecare participant își citește răspunsul. Publicul ghicește și identifică un rol de ascultător după fiecare răspuns. După ce toate răspunsurile sunt citite și rolurile identificate, prezentatorul întreabă ce rol este cel mai eficient pentru a asculta o persoană rănită și de ce celelalte roluri împiedică ascultarea/conversația.

**Diapozitiv 32:**

**Roluri pentru ascultător:**

1. Criticul
2. Indiferentul
3. Editorul
4. Prietenul grijuliu
5. Predicatorul
6. Managerul
7. Atotștiutorul (Știe-tot)

**Răspunsuri de rol:**

1. Ar fi trebuit să-ți suni părinții chiar atunci și să le spui ce s-a întâmplat. Este prea târziu să plângi acum. Adună-te!
2. Cred că comportamentul tău în acea situație și răspunsul tău nu au fost cele ale unei persoane mature.
3. Am fost în acel oraș. Nu, biserica era pe o altă stradă. Era pe str. Teilor, nu pe B-dul Dimitrie Cantemir.
4. Ceea ce îmi spuneți acum este o experiență prin care trec mulți oameni. Este ceva comun pentru toți cei care suferă de abuz. Ați trecut prin cea de-a doua etapă. Și pentru că este un cerc vicios, pot chiar să vă spun ce a urmat. Ați experimentat etapa a treia.
5. Biblia spune clar că nu trebuie să te căsătorești cu un necredincios. Așadar, la ce te așteptai în cazul tău?
6. Nu contează ce ați simțit atunci. Cel mai important lucru este ceea ce decideți să simțiți acum. Uitați ce s-a întâmplat și mergeți mai departe. Haideți să vorbim despre vânzările de vară.
7. Erați foarte frustrat și disperat. Este atât de descurajant faptul că nu ați avut pe nimeni care să vă sprijine și să spuneți cuiva ce s-a întâmplat.

**Răspunsuri:**

Criticul (2); Indiferentul (6); Editorul (3); Prietenul grijuliu (7); Predicatorul (5); Managerul (1); Atotștiutorul (4).

**CONCLUZIE**

Prin ascultare și susținere eficientă devenim prieteni iubitori și grijulii pentru persoanele rănite. Astăzi am văzut că **grupurile de ascultare și sprijin eficient sunt modalități excelente prin care membrii bisericii pot ajuta persoanele care suferă de traume.**

**Diapozitiv 33**

**Ellen G. White, *Patriarhi și profeți*, pg.502.4** *(*[*http://www.egw.ro/PDF/39.Patriarhi-si-profeti.pdf*](http://www.egw.ro/PDF/39.Patriarhi-si-profeti.pdf)*, ed.electronică)*

„Noi suntem cuprinși în marea familie a omenirii și ce facem pentru a le fi de folos altora și a-i ridica se înapoiază la noi sub forma binecuvântărilor."

**Diapozitiv 34**

**1 Tesaloniceni 5:11**

"De aceea, mângâiați-vă și întăriți-vă unii pe alții, cum faceți și în adevăr.

Seminarul se poate încheia cu o rugăciune în orice mod relevant pentru formatul audienței.

1. Blogul ASTR "The Narrow Road" (17 mai 2016). <https://www.adventistresearch.info/narrow-road/> [↑](#footnote-ref-1)
2. Cloud Henry și John Townsend. *How People Growi: What the Bible Reveals about Personal Growth* (Grand Rapids, MI: Zondervan Press, 2001), capitolul 3. [↑](#footnote-ref-2)
3. Barna Group, "Five Factors Changing Women's Relationship with Churches", 25 iunie 2015. https://www.barna.com/research/five-factors-changing-womens-relationship-with-churches/. Accesat la 2/29/2024. [↑](#footnote-ref-3)
4. OMS, "Violența împotriva femeilor["](https://www.who.int/news-room/fact-sheets/detail/violence-against-women).https://www.who.int/news-room/fact-sheets/detail/violence-against-women. Accesat la 2/29/2024. [↑](#footnote-ref-4)